จัดธีมลงทุน 3 หุ้น รพ.ตัวท็อป!มีลุ้น Outperform-อัพไซด์เพียบ
จัดธีมลงทุน 3 หุ้น รพ.ตัวท็อป! BDMS-BH-CHG แนวโน้ม Outperform ไตรมาส 3/59 กำไรครึ่งปีหลังโตเกือบ 20% แถมอัพไซด์กว่า 12%
5 ก.ค. 2559

จัดธีมลงทุน 3 หุ้น รพ.ตัวท็อป! BDMS-BH-CHG แนวโน้ม Outperform ไตรมาส 3/59 กำไรครึ่งปีหลังโตเกือบ 20% แถมอัพไซด์กว่า 12%
“ข่าวหุ้นธุรกิจออนไลน์” ได้ทำการคัดเลือกบริษัทจดทะเบียนในตลาดหลักทรัพย์ (บจ.) ในกลุ่มโรงพยาบาลที่มีอัพไซด์จากราคาเป้าหมายเกิน 20% หลังจากที่ทำการสำรวจบทวิเคราะห์ และข้อมูลเกี่ยวกับกลยุทธ์การลงทุนในไตรมาส 3/59 และพบว่าจากสถิติแล้ว บจ.กลุ่มโรงพยาบาลจะให้ผลตอบแทนโดดเด่นและดีกว่าตลาด
โดย นักวิเคราะห์ บริษัทหลักทรัพย์บัวหลวง ระบุในบทวิเคราะห์ แนะนำเพิ่มน้ำหนักการลงทุนในกลุ่มการแพทย์ ทั้งนี้คงน้ำหนัก “มากกว่าตลาด” สำหรับหุ้นกลุ่มโรงพยาบาล จากคาดการณ์เติบโตกำไรที่แข็งแกร่งทนทานในทุกสถานการณ์แม้หลัง Brexit และความเสี่ยงต่ำเพราะเป็นหุ้นกลุ่มที่กำไรมั่นคง (resilient earnings)
ขณะที่คาดการณ์กำไรครึ่งหลังของปี 2559 เติบโต 19%จากปีก่อนดีกว่าครึ่งแรกของปีที่คาดเติบโต 10%จากปีก่อน อีกทั้งมองกำไรไตรมาส 3/59 โดดเด่นสุดของปีเติบโตประมาณ 20%จากปีก่อนและจากไตรมาสก่อน
ด้าน Tactical call ชี้ชัดดัชนีหุ้นกลุ่มโรงพยาบาลเดือน กรกฏาคมถึงเดือนกันยายน กลุ่มโรงพยาบาลจะให้ผลตอบแทนโดดเด่นและดีกว่าตลาดผลจากการศึกษาย้อยหลังพบว่าราคาหุ้นให้ผลตอบเฉลี่ย 9% ในช่วงไตรมาส 3ขณะที่ดัชนีให้ผลตอบแทนเฉลี่ยเพียง 2%
ทั้งนี้ปรับราคาเป้าหมายเป็นสิ้นปี 2560 บริษัท กรุงเทพดุสิตเวชการ จำกัด (มหาชน) หรือ BDMS ที่ 27 บาท โดยยังมีอัพไซด์จากราคาเป้าหมาย 12.97% จากราคาหุ้นปิดตลาดวานนี้ (4 ก.ค.) ทรงตัวอยู่ที่ 23.90 บาท มูลค่าซื้อขาย 310.07 ล้านบาท
ขณะที่ให้ราคาเป้าหมาย บริษัท โรงพยาบาลบำรุงราษฎร์ จำกัด (มหาชน) หรือ BH ที่ 250 บาท โดยยังมีอัพไซด์จากราคาเป้าหมาย 34.05% จากราคาหุ้นปิดตลาดวานนี้ (4 ก.ค.) อยู่ที่ 186.50 บาท บวก 4 บาท หรือ 2.19% มูลค่าซื้อขาย 267.22 ล้านบาท
อีกทั้งให้ราคาเป้าหมายบริษัท โรงพยาบาลจุฬารัตน์ จำกัด (มหาชน) หรือ CHG ที่ 3.70 โดยยังมีอัพไซด์จากราคาเป้าหมาย 19.35% จากราคาหุ้นปิดตลาดวานนี้ (4 ก.ค.) ทรงตัวอยู่ที่ 3.10 บวก มูลค่าซื้อขาย 99.21 ล้านบาท
 
*ทั้งนี้ข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆ การตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน